CELEX: 52019PC0459
Language: sl
Date: 2019-10-11
Title: Predlog SKLEP SVETA o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem kodeksa ravnanja za člane Sodišča, Pritožbenega sodišča in mediatorje

EVROPSKA KOMISIJA
            Bruselj, 11.10.2019
            COM(2019) 459 final
            2019/0216(NLE)
            Predlog
            SKLEP SVETA
            o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem kodeksa ravnanja za člane Sodišča, Pritožbenega sodišča in mediatorje
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s predvidenim sprejetjem sklepa o kodeksu ravnanja za člane Sodišča, Pritožbenega sodišča in mediatorje, ki se uporablja v sporih, ki izhajajo iz poglavja osem (Naložbe) Sporazuma.
            
            
               2.Ozadje predloga
            
            
               2.1.Celoviti gospodarski in trgovinski sporazum (CETA) med Kanado na eni strani ter Evropsko unijo in njenimi državami članicami na drugi strani
            
            
               Cilj Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum) je liberalizirati in olajšati trgovino in naložbe ter spodbujati tesnejše gospodarske odnose med Evropsko unijo in Kanado (v nadaljnjem besedilu: pogodbenici). Sporazum je bil podpisan 30. oktobra 2016 in se začasno uporablja od 21. septembra 2017.
            
            
               2.2.Odbor za storitve in naložbe 
            
            
               Odbor za storitve in naložbe, ki med drugim obravnava zadeve v zvezi s čezmejnimi naložbami, je ustanovljen s členom 26.2.1(b) Sporazuma. V skladu s členom 8.44.1 Sporazuma Odbor za storitve in naložbe zagotavlja forum, v okviru katerega se lahko pogodbenice posvetujejo o vprašanjih v zvezi s poglavjem osem (Naložbe) Sporazuma, vključno s težavami, ki se lahko pojavijo pri izvajanju poglavja osem (Naložbe) Sporazuma, in možnimi izboljšavami poglavja osem (Naložbe) Sporazuma, zlasti glede na izkušnje in razvoj drugih mednarodnih forumov ter v skladu z drugimi sporazumi pogodbenic. 
            
            
               V skladu s členom 26.2.4 Sporazuma Odbor za storitve in naložbe zaseda enkrat letno, razen če ni v Sporazumu določeno drugače ali če se sopredsednika ne odločita drugače. Dodatni sestanki se lahko skličejo na zahtevo katere koli pogodbenice ali Skupnega odbora CETA. Odboru za storitve in naložbe sopredsedujeta predstavnika pogodbenic. Svoj časovni razpored sestankov in dnevni red določi z medsebojnim soglasjem. Lahko določi svoj poslovnik in ga, če se mu zdi ustrezno, spremeni. Lahko predlaga osnutke sklepov, ki jih sprejme Skupni odbor CETA, ali sprejme odločitve, če je tako določeno v Sporazumu.
            
            
               V skladu s pravilom 10.2 poslovnika Skupnega odbora CETA in specializiranih odborov, vključno z Odborom za storitve in naložbe
                  1
               , lahko Odbor za storitve in naložbe v obdobju med sestanki sprejme sklepe ali priporočila s pisnim postopkom, če pogodbenici Sporazuma odločita z medsebojnim soglasjem. V ta namen sopredsednika v skladu s pravilom 7 članom Odbora za storitve in naložbe razpošljeta besedilo predloga v pisni obliki in določita rok, do katerega člani sporočijo pomisleke ali želene spremembe. Po preteku roka se v skladu s členom 7 pošlje obvestilo o sprejetih predlogih, ki se vključijo v zapisnik naslednjega sestanka.
            
            
               2.3.Predvideni akt Odbora za storitve in naložbe 
            
            
               Odbor za storitve in naložbe sprejme sklep o kodeksu ravnanja za člane Sodišča, Pritožbenega sodišča in mediatorje, ki se uporablja v sporih, ki izhajajo iz poglavja osem (Naložbe) Sporazuma (v nadaljnjem besedilu: predvideni akt).
            
            
               Namen predvidenega akta je dopolniti pravila, ki se uporabljajo v skladu s členom 8.30 Sporazuma (Etika). 
            
            
               Predvideni akt bo za pogodbenice zavezujoč. 
            
            
               3.Stališče, ki se zastopa v imenu Unije
            
            
               Kot je določeno v odstavku 6(f) skupnega interpretativnega instrumenta o Sporazumu, so se Evropska unija in njene države članice ter Kanada dogovorile, da bodo nemudoma začele nadaljnje delo v zvezi z izvajanjem določb Sporazuma o reševanju naložbenih sporov, tako imenovanim „sistemom sodišč za naložbe“
                  2
               .
            
            
               V skladu s členom 8.44.2 Sporazuma „Odbor za storitve in naložbe v dogovoru s pogodbenicama in po izpolnitvi njunih notranjih zahtev in postopkov sprejme kodeks ravnanja za člane Sodišča, ki se uporablja v sporih, ki izhajajo iz tega poglavja, in lahko nadomesti ali dopolni pravila, ki so v uporabi, v okviru tega kodeksa pa se lahko obravnavajo vprašanja, kot so: (a) obveznost razkritja informacij; (b) neodvisnost in nepristranskost članov Sodišča; ter (c) zaupnost. Pogodbenici si kar najbolj prizadevata, da se kodeks ravnanja sprejme najpozneje prvi dan začasne uporabe ali začetka veljavnosti tega sporazuma, odvisno od primera, in v vsakem primeru najpozneje v dveh letih po tem datumu.“
            
            
               Odstavek 6(f) skupnega interpretativnega instrumenta o Sporazumu izrecno omenja „nadaljnje delo v zvezi s kodeksom ravnanja, s katerim bi dodatno zagotovile nepristranskost članov sodišč“. 
            
            
               Poleg tega izjava št. 36 Komisije in Sveta, ki je bila ob priložnosti, ko je Svet sprejel sklep o odobritvi podpisa sporazuma CETA v imenu Unije, vključena v zapisnik Sveta, določa: „[e]tične zahteve za člane sodišč, ki so že določene v celovitem gospodarskem in trgovinskem sporazumu, bodo čim prej – in dovolj hitro, da jih bodo države članice lahko preučile med postopkom ratifikacije – podrobneje določene v obveznem in zavezujočem kodeksu ravnanja (kar je prav tako že predvideno v celovitem gospodarskem in trgovinskem sporazumu). Ta kodeks bo vključeval zlasti: natančna pravila ravnanja za kandidate za imenovanje za člana sodišča ali pritožbenega sodišča, zlasti glede razkritja njihovih preteklih ali sedanjih dejavnosti, ki bi lahko vplivale na njihovo imenovanje ali izvajanje funkcije; natančna pravila ravnanja za člane sodišča ali pritožbenega sodišča med trajanjem njihovega mandata; natančna pravila ravnanja za člane sodišča ali pritožbenega sodišča po prenehanju njihovega mandata; prepoved opravljanja specifičnih nalog ali poklicev za določeno obdobje po koncu njihovega mandata; mehanizem sankcij v primeru neupoštevanja pravil ravnanja, ki bo učinkovit in povsem v skladu z načelom neodvisnosti sodstva.“
                  3
               
            
         
         
            
               Predvideni akt v celoti izvaja te zaveze, saj vključuje podrobna pravila o etiki za člane Sodišča, Pritožbenega sodišča in mediatorje. Kodeks ravnanja vsebuje določbe o odgovornostih v okviru postopka (člen 2 predvidenega akta), obveznostih razkritja informacij (člen 3), neodvisnosti, nepristranskosti in drugih obveznostih (člen 4), obveznostih nekdanjih članov (člen 5), obveznostih zaupnosti (člen 6), obveznostih preglednosti glede časa in stroškov, namenjenih postopku (člen 7), sankcijah (člen 8), obveznostih mediatorjev (člen 9) ter o vzpostavitvi posvetovalnih odborov (člen 10). Predvideni akt bo začel veljati na datum začetka veljavnosti Sporazuma (člen 11).
            
            
               Ta predlog je v skladu z drugimi pobudami o izvajanju sistema sodišč za naložbe v okviru sporazuma CETA. Komisija od junija 2018 sodeluje z državami članicami v Odboru Sveta za trgovinsko politiko za storitve in naložbe ter s Kanado pri svežnju štirih osnutkov sklepov o: 
            
            
               –pravilih, ki določajo upravne in organizacijske zadeve v zvezi z delovanjem Pritožbenega sodišča v skladu s členom 8.28.7 Sporazuma, 
            
            
               –kodeksu ravnanja za člane Sodišča, Pritožbenega sodišča in mediatorje v skladu s členom 8.44.2 Sporazuma, 
            
            
               –pravilih o mediaciji, ki jih uporabljata stranki v sporu, v skladu s členom 8.44.3(c) Sporazuma ter 
            
            
               –pravilih o postopku za sprejetje razlag v skladu s členom 8.31.3 in členom 8.44.3(a) Sporazuma.
            
            
               Nadaljuje se delo na drugih področjih izvajanja sistema sodišč za naložbe. Kot je določeno v odstavku 6(f) skupnega interpretativnega instrumenta o Sporazumu, “naj bi bilo [delo] zaključeno do začetka veljavnosti sporazuma CETA“.
            
            
               Zato je v zvezi s predvidenim aktom primerno določiti stališče, ki se v imenu Unije zastopa v Odboru za storitve in naložbe, da se zagotovi učinkovito izvajanje Sporazuma.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko odločilno vplivajo na vsebino ureditve, ki jo sprejme zakonodajalec Unije
                  4
               .
            
            
               4.1.2.Uporaba v obravnavanem primeru
            
            
               Odbor za storitve in naložbe je organ, ustanovljen s sporazumom, in sicer s Celovitim gospodarskim in trgovinskim sporazumom (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum).
            
            
               Akt, k sprejetju katerega se poziva Odbor za storitve in naložbe, je akt s pravnim učinkom. Predvideni akt bo v skladu s členom 26.2.4 Sporazuma za pogodbenici zavezujoč po mednarodnem pravu. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
         
         
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko.
            
            
               Zato sta materialna pravna podlaga za predlagani sklep člen 207(3) in prvi pododstavek člena 207(4) PDEU. 
            
            
               4.3.Sklep
            
            
               Pravna podlaga za predlagani sklep bi morala biti člen 207(3) in prvi pododstavek člena 207(4) v povezavi s členom 218(9) PDEU.
            
            
               5.Verodostojni jeziki in objava predvidenega akta
            
            
               Ker se bo z aktom Odbora za storitve in naložbe izvajal Sporazum na področju reševanja naložbenih sporov med vlagatelji in državami, ga je primerno sprejeti v vseh verodostojnih jezikih Sporazuma
                  5
                in ga po sprejetju objaviti v Uradnem listu Evropske unije.
            
            
               2019/0216 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem kodeksa ravnanja za člane Sodišča, Pritožbenega sodišča in mediatorje
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije ter zlasti člena 207(3) in prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sklep Sveta (EU) 2017/37
                  6
                določa podpis, v imenu Evropske unije, Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum). Sporazum je bil podpisan 30. oktobra 2016.
            
            
               (2)Sklep Sveta (EU) 2017/38
                  7
                določa, da se deli Sporazuma začasno uporabljajo, kar vključuje vzpostavitev Odbora za storitve in naložbe. Sporazum se začasno uporablja od 21. septembra 2017.
            
            
               (3)V skladu s členom 26.2.4 Sporazuma Odbor za storitve in naložbe lahko sprejme odločitve, če je tako določeno v Sporazumu.
            
            
               (4)V skladu s členom 8.44.2 Sporazuma Odbor za storitve in naložbe sprejme sklep o kodeksu ravnanja za člane Sodišča, Pritožbenega sodišča in mediatorje, ki se uporablja v sporih, ki izhajajo iz poglavja osem (Naložbe) Sporazuma.
            
         
         
            
               (5)Za zagotovitev učinkovitega izvajanja Sporazuma je zato primerno določiti stališče, ki se v imenu Unije zastopa v Odboru za storitve in naložbe, na podlagi priloženega osnutka sklepa Odbora za storitve in naložbe o kodeksu ravnanja –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Evropske unije zastopa v Odboru za storitve in naložbe v zvezi s sprejetjem kodeksa ravnanja za člane Sodišča, Pritožbenega sodišča in mediatorje, temelji na osnutku sklepa Odbora za storitve in naložbe, ki je priložen temu sklepu Sveta.
            
            
               Člen 2
            
            
               1.Sklep Odbora za storitve in naložbe se sprejme v vseh verodostojnih jezikih Sporazuma. 
            
            
               2.Sklep, ki ga sprejme Odbor za storitve in naložbe, se objavi v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep št. 001/2018 Skupnega odbora CETA z dne 26. septembra 2018 glede sprejetja njegovega poslovnika in poslovnikov specializiranih odborov (UL L 190, 27.7.2018, str. 13), ki je na voljo na spletišču GD za trgovino 
                  http://trade.ec.europa.eu/doclib/docs/2019/february/tradoc_157677.pdf
                  .
               
               
                  
                     (2)
                  
                        Skupni interpretativni instrument o celovitem gospodarskem in trgovinskem sporazumu (CETA) med Kanado ter Evropsko unijo in njenimi državami članicami (UL L 11, 14.1.2017, str. 3).
               
               
                  
                     (3)
                  
                        Izjave za zapisnik Sveta (UL L 11, 14.1.2017, str. 9). 
               
               
                  
                     (4)
                  
                        Sodba Sodišča z dne 7. oktobra 2014 v zadevi Nemčija proti Svetu, C-399/12, ECLI:EU:C:2014: 2258, točke 61 do 64. 
               
               
                  
                     (5)
                  
                        V skladu s členom 30.11 (Verodostojna besedila) Sporazuma je Sporazum sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsaka različica enako verodostojna.
               
               
                  
                     (6)
                  
                        Sklep Sveta (EU) 2017/37 z dne 28. oktobra 2016 o podpisu, v imenu Evropske unije, Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1).
               
               
                  
                     (7)
                  
                        Sklep Sveta (EU) 2017/38 z dne 28. oktobra 2016 o začasni uporabi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1080).
               
            
      
    ---documentbreak--- 
      
         
               EVROPSKA KOMISIJA
            Bruselj, 11.10.2019
            COM(2019) 459 final
            PRILOGA
            k
            predlogu sklepa Sveta
            o stališču, ki se v imenu Evropske unije zastopa v Odboru za storitve in naložbe, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem kodeksa ravnanja za člane Sodišča, Pritožbenega sodišča in mediatorje
            
               
         
         
            
               PRILOGA 
            
            
               OSNUTEK
            
            
               SKLEP ŠT. […/2019] ODBORA ZA STORITVE IN NALOŽBE
            
            
               z dne …
            
            
               o sprejetju kodeksa ravnanja za člane Sodišča, Pritožbenega sodišča in mediatorje
            
            
               ODBOR ZA STORITVE IN NALOŽBE V OKVIRU SPORAZUMA CETA JE –
            
            
               ob upoštevanju člena 26.2.1(b) Celovitega gospodarskega in trgovinskega sporazuma med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum), 
            
            
               ob upoštevanju, da člen 8.44.2 Sporazuma določa, da Odbor za storitve in naložbe v okviru sporazuma CETA sprejme kodeks ravnanja, ki se uporablja v sporih, ki izhajajo iz poglavja osem Sporazuma, in lahko nadomesti ali dopolni pravila, ki so v uporabi – 
            
            
               SPREJEL NASLEDNJI SKLEP:
            
            
               Člen 1
            
            
               Opredelitve pojmov
            
            
               V tem sklepu se uporabljajo naslednje opredelitve pojmov:
            
            
               (a)opredelitve pojmov iz člena 1.1 (Opredelitev pojmov splošne uporabe) poglavja ena (Splošna opredelitev pojmov in uvodne določbe) Sporazuma,
            
            
               (b)opredelitve pojmov iz člena 8.1 (Opredelitev pojmov) poglavja osem (Naložbe) Sporazuma, 
            
            
               (c)„pomočnik“ pomeni osebo, ki ni zaposlena v sekretariatu ICSID in ki v okviru mandata člana članu pomaga pri njegovih raziskavah ali ga podpira pri izpolnjevanju njegovih dolžnosti,
            
            
               (d)„kandidat“ pomeni osebo, ki je vložila vlogo ali je kako drugače seznanjena, da se upošteva pri izboru člana,
            
            
               (e)„mediator“ pomeni osebo, ki izvaja mediacijo v skladu s členom 8.20 (Mediacija) Sporazuma, ter
            
            
               (f)„član“ pomeni člana Sodišča ali Pritožbenega sodišča, ustanovljenega v skladu z oddelkom F (Reševanje naložbenih sporov med vlagatelji in državami) poglavja osem (Naložbe) Sporazuma. 
            
            
               Člen 2
            
         
         
            
               Odgovornosti v okviru postopka
            
            
               Kandidati, člani in nekdanji člani se izogibajo neprimernemu ravnanju in dajanju vtisa neprimernega ravnanja ter upoštevajo visoke standarde ravnanja, da se ohrani neoporečnost in nepristranskost mehanizma reševanja sporov. 
            
            
               Člen 3
            
            
               Obveznost razkritja informacij
            
            
               1.Kandidati pogodbenicama razkrijejo vse svoje pretekle in sedanje interese, odnose ali zadeve, ki bi lahko vplivali ali ki bi lahko dajali vtis, da vplivajo, na njihovo neodvisnost ali nepristranskost, ki ustvarjajo ali ki bi lahko ustvarjali vtis neposrednega ali posrednega navzkrižja interesov ali ki ustvarjajo ali bi lahko ustvarjali vtis neprimernega ravnanja ali pristranskosti. V ta namen si kandidati čim bolj prizadevajo razjasniti obstoj tovrstnih interesov, odnosov ali zadev. Razkritje preteklih interesov, odnosov ali zadev zajema vsaj zadnjih pet let, preden je kandidat vložil vlogo ali bil kako drugače seznanjen, da se upošteva pri izboru člana.
            
            
               2.Člani o zadevah v zvezi z dejanskimi ali morebitnimi kršitvami tega kodeksa ravnanja pisno obvestijo pogodbenici in, če to vpliva na spor, stranki v sporu.
            
            
               3.Člani si še naprej čim bolj prizadevajo, da bi se seznanili s kakršnimi koli interesi, odnosi ali zadevami iz odstavka 1 tega člena. Člani vedno razkrijejo take interese, odnose ali zadeve v času opravljanja svojih dolžnosti, in sicer tako, da o tem obvestijo pogodbenici in, kadar je to ustrezno, stranki v sporu.
            
            
               4.Za zagotovitev, da kandidati in člani predložijo ustrezne informacije, se razkritja opravijo v standardizirani obliki z možnostjo, da se doda ali priloži kateri koli dokument, in v skladu s katerimi koli drugimi postopki, ki jih določita pogodbenici.
            
            
               Člen 4
            
            
               Neodvisnost, nepristranskost in druge obveznosti članov
            
            
               1.Poleg obveznosti, določenih v členu 2 tega sklepa, so člani neodvisni in nepristranski in dajejo vtis neodvisnosti in nepristranskosti ter se izogibajo neposrednim in posrednim navzkrižjem interesov. 
            
            
               2.Na člane ne smejo vplivati lastni interesi, zunanji pritiski, politični pomisleki, zahteve javnosti, zvestoba pogodbenici, stranki v sporu ali kateri koli drugi osebi, ki je vključena v postopek ali v njem sodeluje, strah pred kritiko ali finančni, poslovni, poklicni, družinski ali socialni odnosi ali odgovornosti. 
            
            
               3.Člani ne sprejemajo, neposredno ali posredno, nobenih obveznosti, ne sprejemajo ugodnosti, ne vzpostavljajo odnosov oziroma ne pridobivajo finančnih interesov, ki bi lahko vplivali ali dajali vtis, da vplivajo, na njihovo neodvisnost ali nepristranskost. 
            
            
               4.Člani ne vzpostavljajo enostranskih stikov v zvezi s postopkom. 
            
            
               5.Člani ves čas trajanja postopka svoje dolžnosti izpolnjujejo temeljito in učinkovito ter pošteno in vestno. 
            
            
               6.Člani upoštevajo zgolj tista vprašanja, ki se sprožijo v postopku in so potrebna za sklep ali odločbo, in te svoje dolžnosti ne prenašajo na druge osebe. 
            
            
               7.Člani sprejmejo vse ustrezne ukrepe za zagotovitev, da njihovi pomočniki poznajo in smiselno upoštevajo člen 2 (Odgovornosti v okviru postopka), člen 3(2) in (3) (Obveznost razkritja informacij), člen 4(1)–(5) (Neodvisnost, nepristranskost in druge obveznosti članov), člen 5(1) in (3) (Obveznosti nekdanjih članov) ter člen 6 (Zaupnost) tega sklepa. 
            
            
               8.Člani ustrezno upoštevajo druge dejavnosti reševanja sporov v okviru Sporazuma in zlasti sklepe ali odločbe, ki jih je izdalo Pritožbeno sodišče. 
            
            
               Člen 5
            
            
               Obveznosti nekdanjih članov
            
         
         
            
               1.Nekdanji člani se izogibajo dejanjem, ki bi lahko ustvarjali vtis, da so bili pri opravljanju svojih dolžnosti pristranski ali da so se okoristili s sklepi ali odločbami Sodišča ali Pritožbenega sodišča.
            
            
               2.Člani se zavežejo, da v obdobju treh let po koncu mandata ne bodo delovali kot predstavniki nobene od strank v sporu v naložbenih sporih pred Sodiščem ali Pritožbenim sodiščem.
            
            
               3.Brez poseganja v možnost nadaljevanja opravljanja funkcij v senatu do zaključka postopka v navedenem senatu se člani zavežejo, da po koncu mandata ne bodo:
            
            
               (a)v nobeni obliki udeleženi v naložbenih sporih, ki so tekli pred Sodiščem ali Pritožbenim sodiščem pred koncem njihovega mandata,
            
            
               (b)v nobeni obliki udeleženi v naložbenih sporih, ki so bili neposredno in očitno povezani s spori, vključno z zaključenimi spori, ki so jih obravnavali kot člani Sodišča ali Pritožbenega sodišča. 
            
            
               4.Če je predsednik Sodišča ali Pritožbenega sodišča obveščen ali drugače seznanjen, da nekdanji član domnevno ni ravnal v skladu z obveznostmi iz odstavkov 1 do 3 tega člena ali katerega koli drugega dela tega sklepa kot član, zadevo prouči in nekdanjemu članu zagotovi možnost za zaslišanje, po preverjanju pa o tem obvesti:
            
            
               (a)poklicno združenje ali druge take ustanove, s katerimi je ta nekdanji član povezan;
            
            
               (b)pogodbenici; 
            
            
               (c)stranki v sporu, če gre za specifičen spor, ter
            
            
               (d)predsednika katerega koli drugega ustreznega mednarodnega sodišča, da se uvedejo ustrezni ukrepi.
            
            
               Predsednik Sodišča ali Pritožbenega sodišča javno objavi svoj sklep, da sprejme ukrepe iz pododstavkov (a) do (d) zgoraj, skupaj z razlogi zanje. 
            
            
               Člen 6
            
            
               Zaupnost
            
            
               1.Člani in nekdanji člani nikoli ne razkrijejo ali uporabijo informacij, ki niso javne in so povezane s postopkom ali pridobljene med postopkom, razen za namene tega postopka, in v nobenem primeru ne razkrijejo ali uporabijo takih informacij za osebno korist ali korist drugih oseb ali za škodovanje interesom drugih oseb.
            
            
               2.Člani ne razkrijejo odredbe, sklepa ali odločbe ali njihovih delov pred njihovo objavo v skladu z določbami o preglednosti iz člena 8.36 (Preglednost postopkov) Sporazuma.
            
            
               3.Člani ali nekdanji člani ne razkrijejo niti posvetovanj Sodišča ali Pritožbenega sodišča niti stališč nobenega od članov, razen v odredbi, sklepu ali odločbi.
            
            
               Člen 7
            
            
               Stroški
            
            
               Vsak član si beleži ter izstavi končni obračun za čas, ki ga je porabil za postopek, za nastale stroške ter tudi za čas in stroške svojega pomočnika.
            
            
               Člen 8
            
         
         
            
               Sankcije
            
            
               1.Zaradi večje gotovosti se za kršitve tega kodeksa ravnanja uporabljajo določbe tega kodeksa ravnanja skupaj z obveznostmi iz člena 8.30.1 Sporazuma in postopki, določenimi v odstavkih 2 in 3 člena 8.30 in člena 8.30.4 Sporazuma. 
            
            
               2.Zaradi večje gotovosti zagotovi Skupni odbor CETA članu možnost za zaslišanje, preden izda kakršen koli sklep v skladu s členom 8.30.4 Sporazuma.
            
            
               Člen 9
            
            
               Mediatorji
            
            
               1.Pravila, določena v tem sklepu, ki se uporabljajo za kandidate, se smiselno uporabljajo tudi za osebe, ki so seznanjene, da se upoštevajo za imenovanje kot mediatorji.
            
            
               2.Pravila, določena v tem sklepu, ki se uporabljajo za člane, se smiselno uporabljajo tudi za mediatorje od dneva, ko je bila oseba imenovana za mediatorja, do dne ko: 
            
            
               (a)stranki v sporu sprejmeta sporazumno rešitev, 
            
            
               (b)mediator predloži pisno izjavo, da odstopa od svojih dolžnosti mediatorja, ali 
            
            
               (c)stranka v sporu ali obe stranki v sporu z dopisom pošljeta pisno obvestilo mediatorju in drugi stranki v sporu, s katerim ustavita delo mediatorja ali postopek mediacije, kar nastopi prej.
            
            
               3.Pravila, določena v tem sklepu, ki se uporabljajo za nekdanje člane, se smiselno uporabljajo tudi za nekdanje mediatorje.
            
            
               Člen 10
            
            
               Posvetovalna odbora
            
            
               1.Predsedniku Sodišča in predsedniku Pritožbenega sodišča pomaga Posvetovalni odbor, da se zagotovita pravilna uporaba tega kodeksa ravnanja in člena 8.30 (Etika) Sporazuma ter izvajanje vseh drugih nalog, če je tako določeno.
            
            
               2.Posvetovalna odbora sestavljajo zadevni podpredsednik in najstarejša člana Sodišča oziroma Pritožbenega sodišča.
            
            
               Člen 11
            
            
               Začetek veljavnosti
            
            
               Ta sklep se objavi in začne veljati na dan začetka veljavnosti oddelka F (Reševanje naložbenih sporov med vlagatelji in državami) poglavja osem (Naložbe) Sporazuma, pri čemer si morata pogodbenici po diplomatski poti izmenjati pisna obvestila, ki potrjujejo, da sta izpolnili potrebne notranje zahteve in dokončali postopke.
            
            
               V …, dne …